REGULAMENTUL (CE) NR. 1305/2007 AL COMISIEI
din 7 noiembrie 2007
de modificare a Regulamentului (CE) nr. 883/2006 de stabilire a normelor de aplicare a Regulamentului (CE) nr. 1290/2005 al Consiliului în ceea ce privește ținerea evidenței conturilor de către agențiile de plăți, declarațiile de venituri și cheltuieli și condițiile de rambursare a cheltuielilor din FEGA și FEADR
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 42 alineatul (7),
întrucât:
(1)
În conformitate cu articolul 16 alineatul (2) al treilea paragraf din Regulamentul (CE) nr. 883/2006 al Comisiei (2), cheltuielile efectuate anticipat de către statele membre, pe proprie răspundere, anterior aprobării programelor de dezvoltare rurală pentru perioada 2007-2013, trebuie declarate global, în prima declarație de cheltuieli care urmează adoptării programelor. Această normă a fost prevăzută pentru programele neaprobate până la 31 martie 2007.
(2)
Un număr important de programe nu pot fi aprobate decât după data de 16 octombrie 2007. Astfel, pentru anul 2007, primul an al perioadei de programare, majoritatea cheltuielilor efectuate anticipat de statele membre nu vor putea face obiectul unei declarații de cheltuieli într-un interval de timp care să permită luarea lor în calcul pentru anul 2007.
(3)
Prin urmare, în scopul facilitării gestionării financiare a programelor de dezvoltare rurală, este necesară stabilirea unui nou termen, care să le permită statelor membre, prin derogare de la articolul 16 alineatul (2) primul paragraf din Regulamentul (CE) nr. 883/2006, să introducă o declarație de cheltuieli specială, suplimentară pentru cheltuielile anticipate efectuate în cadrul programelor aprobate de către Comisie în perioada 15 octombrie-12 decembrie 2007.
(4)
Prin urmare, Regulamentul (CE) nr. 883/2006 trebuie modificat în consecință.
(5)
Măsurile prevăzute în prezentul regulament sunt conforme cu avizul Comitetului pentru fondurile agricole,
ADOPTĂ PREZENTUL REGULAMENT:
Articolul 1
La articolul 16 alineatul (2) al treilea paragraf din Regulamentul (CE) nr. 883/2006 se adaugă textul următor:
„De asemenea, prin derogare de la primul paragraf al prezentului alineat, pentru programele de dezvoltare rurală aprobate de către Comisie în perioada 15 octombrie-12 decembrie 2007, cheltuielile efectuate anticipat de către agențiile de plăți până la 15 octombrie 2007 inclusiv fac obiectul unei declarații de cheltuieli speciale, până cel târziu la 12 decembrie 2007.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 noiembrie 2007.